Source: https://teabevara.ee/et/riigihange/uudised?page=8
Timestamp: 2020-06-04 16:51:44+00:00
Document Index: 4567201

Matched Legal Cases: ['§ 52', '§ 54', '§ 58', '§ 64', '§ 68', '§ 98', '§ 98', '§ 98']

Tegevusluba ja majandustegevuse registri registreering
Üheks suureks erinevuseks on majandustegevuse registri (MTR) kannetega seonduvad nõuded. Nimelt ei ole alates 1.09.2017 võimalik enam MTR registreeringuid nõuda pakkujate kvalifitseerimisel. Kui hankija soovib MTR-i registreeringuid nõuda, siis peab ta esitama pakkumuse vastavuse nõude või hankelepingu täitmise nõude.
Lähemalt peatükis 8.2.4.
Kvalifitseerimise nõuetest
Kvalifitseerimise nõuetest hanketeates ja mujal
Uus riigihangete seadus räägib hanke alusdokumentidest (vt täpsemalt ptk 7.1.), mitte enam hanketeatest ja hankedokumentidest, millest tulenevalt on tekkinud tunne, et pakkujatele ja taotlejatele esitatavate nõuete fikseerimise dokument on hankija poolt vabalt valitud. Selline arvamus ei ole aga tõene, kuna seadus on selles osas vastuoluline. Nimelt sätestavad RHS-i § 52 lg 2, § 54 lg 2, § 58 lg 2, § 64 lg 2 ja § 68 lg 2, et erinevate hankemenetluste puhul kontrollib hankija kõrvaldamise aluste puudumist ja kvalifikatsiooni vastavalt käesolevas seaduses ja hanketeates sätestatule. Seega on nõuete aluseks hanketeade. RHS-i § 98 lg 2 aga näeb ette, et juhul kui hankija on jaganud riigihanke ühe menetluse raames osadeks ja esitanud osade suhtes erinevad kvalifitseerimise tingimused, kontrollib ta kõigi osade puhul pakkujate või taotlejate vastavust riigihanke alusdokumentides esitatud kvalifitseerimise tingimustele eraldi. Seega võiks järeldada, et kõikides alusdokumentides saab seada nõudeid pakkujatele/taotlejatele. Vaidlustuskomisjon on lahendanud olukorra Saalomoni kombel ja leidnud, et üldjuhul tuleb kvalifitseerimise tingimused kehtestada hanketeates, kuid juhul, kui see ei ole võimalik kvalifitseerimise tingimuste mahukuse tõttu (üle 4000 tähemärgi majandusliku ja finantsseisundi, ning üle 4000 tähemärgi tehnilise ja kutsealase suutlikkuse ehk pädevuse osas), võib neid täiendavalt kehtestada ka muudes riigihanke alusdokumentides. Sellisel juhul tuleb aga hanketeates selgelt viidata riigihanke alusdokumendile, milles kvalifitseerimise tingimused kehtestatakse, ning nende tingimuste asukohale nimetatud dokumendis. Kvalifitseerimise tingimused peavad seejuures olema selgelt eristatavad ning hankijal tuleb teha kõik endast olenev, vältimaks võimalikke eksiarvamusi olukorras, kus kvalifitseerimise tingimused on mingis osas kehtestatud hanketeates ning mingis osas muus riigihanke alusdokumendis.
Seega sätestage nõuded pakkujatele/taotlejatele ikka hanketeates ja kui vajalik sätestada mujal, nt mõnel vormil või muus dokumendis, siis tehke hanketeatesse ka selge viide sellele dokumendile. Täpsemalt ptk 5.9.1.
Seega tuleb olla tähelepanelik ja vaidlustamise soovi korral arvutada nii vaidlustamise tähtaega kui ka võimalikku hankelepingu sõlmimise tähtaega (vt pikemalt ptk 11.2.), et ei juhtuks olukorda, kus vaidlustamise tähtaeg ei ole küll möödunud, aga hankeleping juba sõlmitud.
Kui mõnes osas on RHS oluliselt muutunud, siis teisal on muutused pigem redaktsioonilised. Selliseks näiteks on konkurentsipõhine läbirääkimistega hankemenetlus, mida varem tunti väljakuulutamisega läbirääkimistega hankemenetluse nime all (vt ptk 5.3.).
teabevara peatoimetaja
Vaidlustuse laekumine Vaidlustuskomisjonile
Vaidlustuskomisjon leidis oma 9.11.2017 vaidlustuses (viitenumber 189272), et vaidlustuse laekumine vaidlustuskomisjonile peab toimuma viis tööpäeva enne pakkumiste esitamist, mis tähendab, et vaidlustus, mis jõuab Vaidlustuskomisjonile selliselt, et vaidlustuse laekumise ja pakkumiste esitamise vahele ei jää viit tööpäeva, on esitatud hilinenult. On oluline, et pakkumiste esitamise päeva ei võeta viie tööpäeva arvutamisel arvesse, s.o vaidlustuse laekumise päevast arvates on pakkumiste esitamise päev kuues tööpäev.
Lähemalt peatükis 11.2.
Vaidlustuskomisjoni otsus pakkujate kvalifitseerimise tingimuste kohta
Vaidlustuskomisjon on vaidlustuse 159-17/190916 otsuses 02.11.2017 käsitlenud pakkujate kvalifitseerimise tingimusi ja leidnud järgmist.
RHS § 98 lg 1 teise lause kohaselt peavad kvalifitseerimise tingimused vastama hankelepingu esemeks olevate [—] teenuste [—] olemusele, kogusele ja otstarbele ning olema nendega proportsionaalsed.
Kuna kvalifitseerimise eesmärk on välja selgitada pakkujad, kes eeldatavasti on suutelised sõlmitavat hankelepingut nõuetekohaselt täitma, siis peavad kvalifitseerimise tingimused olema vastavuses sõlmitava hankelepingu esemega ja olema sellega (esemega) proportsionaalsed, s.t kohased ja vajalikud. Kvalifitseerimise tingimus on kohane, kui sellele vastavus väljendab pakkuja võimet lepingut nõuetekohaselt täita.
Kvalifitseerimise tingimus on vajalik, kui pakkuja võimet hankelepingut täita ei ole võimalik sama veenvalt tõendada mõne teise, näiteks kergema tingimuse kaudu.
Seega on vaidlustuskomisjon seisukohal, et kvalifitseerimise tingimus on vastuolus RHS § 98 lg 1 teise lausega, kui see ei ole hankelepingu täitmise võime eeldusena kohane ja/või vajalik ega anna piisavat teavet pakkuja võimekuse kohta sõlmitavat hankelepingut täita.
Vaidlustuskomisjon on seisukohal, et vaidlus on ainult selles, kas vaidlustatud kvalifitseerimise tingimus on vajalik.
Lähemalt täiendatud peatükis 8.2.
Korrektsete alusdokumentide koostamine on hankemenetluse korraldamise olulisim toiming. Alates 1.09.2017 on alusdokumentideks kõik dokumendid, millega hankija kehtestab nõudeid pakkujatele või pakkumustele. Seega on riigihanke alusdokumendiks ka hanketeade.
Alusdokumendid määravad, mida hankija pakkujalt soovib, ja just nendest saab pakkuja teada:
millistele nõuetele peab isik kvalifitseerumiseks vastama,
milliste kriteeriumide alusel hinnatakse tema pakkumust,
millal tuleb pakkumus esitada,
kust saab selgitusi pakkumuse nõuete ja hankelepingute tingimuste kohta,
millal pakkumused avatakse.
Lähemalt peatükis 7.1.
Vaidlustuse ja kahju hüvitamise taotluse esitamise tähtajad ja nõuded
Vaidlustuse esitamise tähtaeg algab otsusest teadasaamise päevast, milleks loetakse ka päeva, millal isik oleks võinud otsusest teada saada.
Vaidlustuse tähtaegadest hanke alusdokumendi peale ning hankelepingu peale kirjutame lähemalt peatükis 11.2.